Sotsiaaldemokraatide suvine vaikelu on hakanud erakonnas nurinat tekitama. Heidetakse ette liigset tagasihoidlikkust ja mittereageerimist. Näiteks ligi kuu aega tagasi valitsuses kokku lepitud pensionireformi osas kujundavad sotsid seisukoha alles nädalavahetusel toimuval erakonna volikogul. Jutuks tuleb ka see, mida oma väikese riigikogu fraktsiooniga üldse korda suudetakse saata.

«Mina ei ole rahul ja ma olen oma rahulolematust väljendanud. Selge, et on vaja sõna võtta, ja oma teemasid, mille eest seista,» ütles riigikogu liige ja sotsiaaldemokraatliku erakonna aseesimees Katri Raik.